
	
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ
№ РН–442-24-012

	Днес, 19.05.2025 г., Комисията за противодействие на корупцията /КПК, Комисията/, в състав:
            За председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК), образувана е въз основа на Решение № КИ-235 от 17.06.2024 г. по сигнал с рег. № С-442/04.06.2024 г. на КПК.
Проверката е образувана срещу Иванка Балинова, в качеството ѝ на общински съветник в Общински съвет Б.
По същество в сигнала се твърди, че съвместяваните от Иванка Балинова качества на общински съветник в Общински съвет Б. и директор на Дом за пълнолетни лица с умствена изостаналост /ДПЛУИ/ - гр. Б. обосновават несъвместимост за същата по смисъла на чл. 30, ал. 4, т. 9 от Закона за местното самоуправление и местната администрация /ЗМСМА/, налагаща прекратяване на пълномощията ѝ като общински съветник.
Към сигнала не са приложени доказателства.
С оглед изнесените твърдения, Комисията е изискала и събрала заверени копия от следните доказателства: Удостоверение за избран общински съветник № 8/07.11.2023 г. на Общинска избирателна комисия (ОИК) – Б.,  Клетвен лист от 07.11.2023 г.  и Декларация за несъвместимост по чл. 49, ал. 1, т. 1 от ЗПК на Иванка Балинова, приложени с писмо с вх. № КПК-8200-2/08.07.2024 г. на КПК от председателя на Постоянната комисия /ПК/ по ЗПК при Общински съвет Б.; Заявление с вх. № 309/30.08.2023 г. на Община Б., Трудов договор № 004/01.09.2023 г. и сключено към същия Допълнително споразумение № 10/ 01.04.2024 г., както и Решение № 58 по Протокол № 5 от 15.02.2024 г. на Общински съвет Б., приложени с писмо с вх. № КПК-8200-3/10.07.2024 г. на КПК от кмета на община Б..
Във връзка с настоящата проверка са извършени служебни справки в официалната интернет страница на Община Б. и в Национална база данни /НБД/ „Население“.

След като обсъди събраните в хода на административната проверка доказателства, Комисията установи следното от фактическа страна:

Сигнал с вх. № С-442/04.06.2024 г. на КПК е постъпил в Комисията по компетентност от орган на местно самоуправление и същият е подаден от физическо лице с идентифицирана от органа самоличност.
Видно от приложени по преписката Удостоверение за избран общински съветник № 8/07.11.2023 г. на ОИК – Б. и Клетвен лист от 07.11.2023 г., Иванка Балинова е избрана за общински съветник в Общински съвет Б. за мандат 2023 – 2027 г., в резултат от произведените на 29.10.2023 г. местни избори. Балинова е встъпила в длъжността като общински съветник на 07.11.2023 г., с подписването на клетвен лист от същата дата. В качеството си на общински съветник в Общински съвет Б., Балинова е подала Декларация за несъвместимост по чл. 49, ал. 1, т. 1 от ЗПК на 05.12.2023 г., в която е посочила, че не заема друга длъжност и не извършва дейност, несъвместими със служебното ѝ положение.
Наред с изложеното, по преписката се установи, че въз основа на Заявление с вх. № 309/30.08.2023 г. на Община Б., в което Иванка Балинова е обективирала молба да бъде назначена на длъжност като директор на ДПЛУИ - гр. Б., между нея и ръководителя на Общинска служба за социални услуги /ОССУ/ – гр. Б. е сключен Трудов договор № 004/01.09.2023 г., по силата на който Балинова е назначена като директор на социалната институция за неопределено време, като уговорената от страните месторабота е самото учреждение - ДПЛУИ - гр. Б. към ОССУ – гр. Б., с административен адрес на ул. „****“ № 26, гр. Б..
С Решение № 58 по Протокол № 5 от 15.02.2024 г. на Общински съвет Б., ОССУ –гр. Б. е закрита като самостоятелно бюджетно звено. С цитираното решение Общинският съвет е приел още служителите от закритата служба – 3 /три/ щатни бройки, да бъдат прехвърлени в структурата на Общинска администрация – Б., а осъществяващите държавни дейности учреждения, сред които и ДПЛУИ - гр. Б., да преминат под прякото управление на кмета на община Б..
На 01.04.2024 г., между Община Б., представлявана от кмета на общината, и Иванка  Балинова е сключено Допълнително споразумение № 10/01.04.2024 г. към Трудов договор № 004/01.09.2023 г., с което правоотношението на Балинова е изменено по отношение на работното ѝ място – Община Б. с административен адрес на ул. „****“ № 56, гр. Б..
От Регистъра на социалните услуги на територията на община Б., достъпен на официалната интернет страница на общината, както и от съвкупността на събраните по преписката документи, досежно посочения център за социални услуги се установи, че същият е неюридическо лице – специализирана институция, осъществяваща делегирана държавна дейност по предоставянето на социални услуги в общността. За известен период от време ДПЛУИ - гр. Б. е бил доставчик на социални услуги в общността, чието пряко ръководство е осъществявано от ръководителя на ОССУ – гр. Б. - самостоятелно бюджетно звено, част от структурата на Общината. След закриването на ОССУ – гр. Б., по силата на Решение № 58 по Протокол № 5 от 15.02.2024 г. на Общински съвет Б., като доставчик на делегирана държавна дейност, ДПЛУИ - гр. Б. е преминал под прякото ръководство на кмета на общината. По силата на Допълнително споразумение № 10/01.04.2024 г. към Трудов договор № 004/01.09.2023 г., Иванка Балинова е запазила заеманата длъжност като директор на дома, но вече под прякото ръководство на кмета на община Б..

Въз основа на така изяснената фактическа обстановка, Комисията за противодействие на корупцията установи  следното от правна страна:

            Сигнал с вх. № С-442/04.06.2024 г. на КПК е подаден в съответствие с разпоредбата  на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            В качеството си на общински съветник в Общински съвет Б., Иванка Балинова е лице, заемащо публична длъжност по чл. 6, ал. 1, т. 32 от ЗПК. 
            Съгласно разпоредбата на чл. 13, ал. 1, т. 8 от ЗПК, в правомощията на Комисията е да проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – да сезира органа по избора или назначаването им за предприемане на съответните действия. С оглед изложеното и предвид заеманата от Иванка Балинова публична длъжност, компетентна да извърши проверка във връзка с наличието или липсата на несъвместимост по разгледания сигнал е Комисията за противодействие на корупцията. 
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. Но ЗПК не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, за всяка от тях са налице и различни предпоставки за възникване на несъвместимост.
С оглед основните характеристики на института, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института на несъвместимостта е необходимо точно да се установи кои са приложимите разпоредби от Конституцията и/ или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. 
Във връзка с горното, на първо място следва да се поясни, че обосноваващите несъвместимост за един общински съветник предпоставки са заложени в чл. 34, ал. 5, т. 1 - 3 от ЗМСМА. В тази връзка следва да се отбележи още, че посочената в разгледания сигнал разпоредба на чл. 30, ал. 4, т. 9 от ЗМСМА възвежда самостоятелни основания за предсрочното прекратяване на пълномощията на общинския съветник, които нямат никакво пряко или косвено касателство с установяването на несъвместимост. Разпоредбата на чл. 30, ал. 4 от ЗМСМА като цяло визира не предпоставки за възникване на несъвместимост по смисъла на § 1, т. 4 от ДР на ЗПК, а самостоятелни основания за предсрочното прекратяване на пълномощията на общинския съветник. Наред с това - органът, компетентен да установи нарушение на цитираната разпоредба, не е КПК, а съответната общинската избирателна комисия, като самото нарушение се установява с влязло в сила решение на компетентния орган. Съгласно чл. 30, ал. 6, изр. трето от ЗМСМА - когато установи, че обстоятелствата за прекратяване на пълномощията са налице, ОИК прекратява пълномощията на общинския съветник и обявява за избран за общински съветник следващия в листата кандидат. От изложеното следва, че за предпоставките по чл. 30, ал. 4 от ЗМСМА следи съответната общинска избирателна комисия, а в настоящия случай това е ОИК – Б.. Във връзка с установяването на несъвместимост по отношение на Иванка Балинова, в качеството ѝ на общински съветник, в рамките на настоящата проверка и с оглед правомощията на КПК по чл. 13, ал. 1, т. 8 от ЗПК, следва да се съблюдават единствено ограниченията и забраните по отношение на несъвместимостта, а именно заложените в разпоредбата на чл. 34, ал. 5 от ЗМСМА.
Както вече бе упоменато, изискванията към общинските съветници, а така също и длъжностите и дейностите, несъвместими с положението им като такива, са изчерпателно изброени в разпоредбата на чл. 34, ал. 5, т. 1 - 3 от ЗМСМА. Сред лимитативно изброените в посочената норма ограничения и забрани са налице и такива, гласящи че общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие.
Във връзка с горното, следва да се вземе предвид, че ръководеният от Иванка Балинова център за социални услуги не е търговско дружество, същият дори не е юридическо лице, ДПЛУИ - гр. Б. е специализирана институция, осъществяваща делегирана държавна дейност по стандарт, който съгласно чл. 71, ал. 1 от ЗПФ се приема от Министерският съвет по предложение на министъра на финансите, в рамките на бюджетната процедура. Предвид осъществяването на делегирана държавна дейност, която съгласно чл. 53, ал. 1 от ЗПФ се финансира с обща субсидия за сметка на централния бюджет, ДПЛУИ - гр. Б. няма характеристиките и на общинско предприятие по смисъла на чл. 52 от Закона за общинската собственост, доколкото цитирана разпоредба гласи, че общинското предприятие е специализирано звено на общината за изпълнение на местни дейности и услуги, финансирани от общинския бюджет. В този смисъл ДПЛУИ - гр. Б. не е търговско дружество с общинско участие, не е и общинско предприятие.
            Предвид че нарушение във връзка с несъвместимостта на лицата, заемащи публични длъжности, може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани, по отношение на Иванка Балинова, в качеството ѝ на общински съветник в Общински съвет Б., безспорно не е налице  нарушение на разпоредбата на чл. 34, ал. 5 от ЗМСМА, респективно не е налице и несъвместимост с правно основание по чл. 34, ал. 5 от ЗМСМА във връзка със съвместяването на посочената длъжност с длъжността като директор на ДПЛУИ - гр. Б..
            С оглед изложеното и на основание чл. 13, ал. 1, т. 8 от ЗПК във връзка с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА НЕСЪВМЕСТИМОСТ по отношение на Иванка  Балинова с ЕГН ****, в качеството ѝ на общински съветник в Общински съвет Б. - лице, заемащо публична длъжност по чл. 6, ал. 1, т. 32 от ЗПК, във връзка със заеманата от същата длъжност като директор на ДПЛУИ - гр. Б., поради липсата на нарушение по чл. 34, ал. 5 от ЗМСМА. 

                      КОМИСИЯ:

ЗА ПРЕДСЕДАТЕЛ:................................................./АНТОН СЛАВЧЕВ/

ЧЛЕН................................................................/АНТОАНЕТА ЦОНКОВА/

		ЧЛЕН............................................................................./ПЛАМЕН ЙОЦОВ/
 




 






